section_heading: Opis dobra
paragraph_text: Crkva sv. Barbare najstarija je sakralna građevina u Zastražišću, građena u XIII.-XIV. stoljeću. Jednobrodna svođena crkva pravokutnog tlocrta, s poluoblom apsidom, zidana je priklesanim kamenom i ožbukana, krov je pokriven kamenom pločom. U osi glavnog pročelja jednostavan je portal, uz njega manji prozor kvadratičnog oblikovanja, nad portalom mali okulus i vitka zidana preslica, danas bez zvona. Godine 1774. nabavljena je nova oltarna pala, a građevina je obnovljena krajem XVII. stoljeća. Na oltaru su kipovi sv. Barbare i sv. Katarine, vjerojatno mletački rad s početka XVII. stoljeća. Najstarija je srednjovjekovna građevina u župi i jedna od najstarijih na otoku Hvaru.